‘Polisieman’ teiken Pta-slagoffersArgieffoto Foto: SAPD, Facebook Die polisie het ŉ beroep op die publiek gedoen om versigtig te wees vir ŉ man wat met ŉ slenter veral slagoffers in Pretoria teiken. Kapt. Colette Weilbach, woordvoerder van die Brooklyn-polisiestasie, het gesê ŉ persoon wat homself as ŉ polisiebeampte voordoen, bel slagoffers wie se voertuie gesteel of gekaap is. “Hy sal die mense meedeel dat die voertuig opgespoor is. Die eienaar van die voertuig word dan versoek om ŉ elektroniese betaling in ŉ bankrekening te maak sodat die voertuig uit die polisie se voertuigskut vrygestel kan word,” het Weilbach gesê. Sy het gesê nadat die slagoffer die oorbetaling gemaak het, kan die sogenaamde polisiebeampte nie meer opgespoor word nie en sy telefoonnommer werk ook nie meer nie. “Die ‘polisiebeampte’ het in sekere gevalle selfs vir lugtyd gevra sodat hy die voertuigeienaar kan bel as al die reëlings afgehandel is.” Verskeie aanklagte van bedrog is onder meer by polisiestasies in die Tshwane-Sentraal-polisiëringsgebied wat die woonbuurte Brooklyn, Garsfontein, Lyttelton, Moot, Villieria, Sunnyside en Silverton insluit, aanhangig gemaak. “Die polisie is besig om die voorval te ondersoek en doen alles in hul vermoë om agter die kap van die byl te kom, veral om vas te stel hoe die verdagte persoonlike inligting van die slagoffers verkry.” Weilbach het die publiek gewaarsku om geen betalings te maak as ŉ voertuig opgespoor word nie. “As die voertuig by die polisie se voertuigskut gehaal gaan word, moet die eienaar self daarheen gaan met persoonlike dokumente en die voertuig se registrasiepapiere as bewyse. Geen betaling is nodig nie.” Sy het ŉ beroep op die publiek gedoen om enige verdagte optrede dadelik by die 10111-noodnommer of by 08600 10111 aan te meld.